Схеми на електромелодични звънци. Електронна кокошка. Имитатор на шума на морски вълни. Звънец с "памет".Звънчева инсталация за хора с увреден слух.Други подобни схеми и устройства.\nДата на обновяване:04.10.2009\nДвутонална звукова сигнализация инж Валерий Банников – СССР\nРадио телевизия електроника 1989/4/стр. 18,19\nЗа по – добро привличане на вниманието, звуковите сигнализации често се правят двутонални. При това за охранителна сигнализация е признато като най – благоприятно такова редуване на тоновете, при което музикалният интервал между звуковете е малка терца (например 329,6 и 392,0 Hz, съответстващи на нотите „ми” и „спл” в първа октава) – именно такова съчетаване на звуковете предизвиква чувство за тревога.\nЦелесъобразно е такива сигнали да се получават от цифрови интегрални схеми. При това за задаване на опорна честота може да се използва тактов генератор, а необходимите тонове да се получат след делене на сигнала с опорната честота чрез делители с променлив коефициент на деление. Ако честотата на тактовия генератор се раздели на 6 и се приеме този тон за основен (прима), след разделяне на тази честота на 5 се получава тон, който образува с основния малка терца. При това дрейфът на честотата на тактовия генератор, макар и да влияе на абселютната височина на тоновете, не изкривява тяхното звуково съотношение, т.е. не довежда до фалшиво звучене.\nПринципната схема на двутоналната сигнализация е показана на фиг. 1. Схемата се състои от следните основни части: тактов генератор, делител на честота, манипулатор, усилвател на мощност, високоговорител и захранващ източник. Тактовият генератор е образуван от логическите елементи DD1.1 – DD1.3, koндензатора С2 и резистора R3. Делителят на честота с променлив коефициент на броене е построен от тригерите DD3.1, DD3.2, DD4.1, DD5.1, DD5.2 и логическия елемент DD2.4. Maнипулаторът съдържа логическите елементи DD1.4, DD2.1 – DD2.3, тригера DD4.2, koндензаторите С1 и С3, резисторите R1, R2, R4 и бутона за включване на сигнализацията SB1. Усилвателят на мощност е построен от транзисторите VT1 – VT3 и резисторите R5 – R9. Негов товар е високоговорителят BA1. Сигнализацията се захранва от батерията GB1.\nГенераторът на импулси, влизащ в състава на манипулатора и изграден от елементите DD2.1 – DD2.3, koндензатора С3 и резистора R4, e изпълнен по същата схема, както и тактовия генератор. Той въздействува на вход С на тригера DD4.2, превключващ тоновете (променя коефициента на броене на делителя). Този тригер определя и еднаквата продължителност на звучене на двата тона.\nВ режим на очакване (отпуснат бутон SB1), генераторите на импулси не генерират. В изхода на елемента DD1.4 има ниво лог. 1, поради което тригерите DD4.2 и DD5.1 са установени (по S – вход) в състояние лог. 0. Транзисторите VT1 – VT3 са запушени, тъй като благодарение на връзката на инверсния изход на тригера DD5.1.с вход R на тригера DD3.2 последният е в състояние лог. 0.\nСлед натискане на бутона SB1 и двата генератора на импулси започват да генерират. В изхода на елемента DD2.2 нивото се променя от лог. 0 на лог. 1, поради което тригерът DD4.2 се превключва в състояние лог. 0 (по С – вход). Нивото в изхода на елемента DD1.2 също се променя от лог. 0 на лог. 1, като тригерите DD5.1 и DD5.2 преминават в състояние лог. 0. Това осигурява работа на тригерите DD3.1, DD3.2 и DD4.1 в броячен режим. При това нивата на D – входовете на тригерите DD5.1 и DD5.2 ще бъдат съответно лог. 0 и лог. 1. Поради това тригерът DD5.1 остава в състояние лог. 0, а тригерът DD5.2 след всяко превключване на DD4.1 в състояние лог. 1 ще преобръща (по R – вход) тригера DD3.1, a също така и тригера DD3.2 (чрез елемента DD2.4). В този случай коефициентът на броене на делителя е равен на 5, което съответства на възпроизвеждане на малка терца.\nПри поява в изхода на елемента DD2.2 на ниво лог. 1 тригерът DD4.2 се превключва в състояние лог. 1. При това на D – входовете на DD5.1 и DD5.2 ще има съответно лог. 1 и лог. 0. Сега тригерът DD5.2 остава в състояние лог. 0, а тригерът DD5, след всяко превключване на DD4.1 в състояние лог. 1 преобръша тригера DD3.2 чрез елемента DD2.4. В този случай коефициентът на броене на делителя е равен на 6 и съответно ще се възпроизвежда основният тон.\nПревключването на тригера DD4.2 предизвиква последователно звучене на малката терца и основния тон. На фиг. 2 е показана времедиаграмата на сигналите в изхода на тригера DD3.2 при възпроизвеждане на малка терца (фиг. 2а) и основния тон (фиг. 2б). От диаграмата се вижда, че продължителността на импулса в изхода на този тригер остава постоянна (равна на 2Т, където Т е периодът на повторение на импулсите в изхода на елемента DD1.3) при формирането на тоновете. При поява на този импулс транзисторите VT1 – VT3 се отпушват, което довежда до протичане на ток през високоговорителя BA1.\nTъй като високоговорителят във всеки момент възпроизвежда звук с една честота, към него може да се подаде мощност, значително превишаваща паспортните му данни, без опасност от поява на забележими на слух изкривявания. Например може да се използва високоговорител 3 W, въпреки, че максималната мощност на импулса ще достига почти 10 W. Силата на звука може да се повиши, ако се намали съпротивлението на високоговорителя. При това съпротивлението на резистора R8 трябва да бъде намалено пропорционален брой пъти спрямо съпротивлението 8 Om на BA1. Същевременно транзисторът VT2 трябва да бъде заменен с транзистор тип КТ814А. Вместо един високоговорител може да бъдат използвани няколко, съединени паралелно (за повишаване силата на звука) или последователно (за нейното намаляване). Силата на звука може да се повиши и чрез увеличаване (до 18 V) на захранващото напрежение. Намаляването на силата на звука е възможно не само чрез намаляване на захранващото напрежение (до 4,5 V), но и чрез ограничителен резистор със съответна мощност на разсейване, включен последователно на високоговорителя. Ако той е променлив (жичен) чрез него ще може да се регулира силата на звука. Тъй като транзисторът VT3 работи в ключов режим, за неговото охлаждане може да се използва сравнително неголям радиатор, меден или алуминиев, с дебелина 5 – 7 mm и площ от порядъка на 10 – 15 кв sm.\nПри указаните на схемата стойности на елементите, тактовият генератор ще работи с честота около 2 000 Hz, поради което основният тон и малката терца ще съответстват на споменатите по – горе стойности на честотите. Както вече казахме, промяната в честотата на тактовия генератор (например при намаляване на захранващото напрежение) не довежда до поява на фалшиво звучене. Схемите от серията К561 са работоспособни при намаляване на захранващото напрежение до 3 V (максималната стойност не трябва да превишава 18 V), поради което сигнализацията ще работи добре и при значително разреждане на захранващия източник, естествено при по – малка сила на звука. Продължителността на звучене на всеки тон може да се измени чрез подбор на резистора R4 (при R4 = 47 kOm тя е около 0,5 s), а височината на тона – чрез резистора R3. При увеличаване на стойността на R4 продължителността на звучене се увеличава. Увеличаването на стойността на R3 довежда до понижаване честотата на звуковете.\nНа фиг. 2 се вижда, че превключването на тоновете става без всякакви преходни смущения, поради което при работата на сигнализацията не възникват странични шумове. Полученият в резултат на преобръщането на тригерите DD3.1 и DD3.2 кратък импулс, изобразен на фиг. 2 като вертикална чертичка, е достатъчно къс, за да отпуши транзистора VT3. Tъй като в режим на очакване, схемата консумира много малък ток, сигнализацията може да бъде постоянно включена към захранващия източник без опасност за неговото разреждане. Това прави устройството много подходящо за охранителна сигнализация.\nЗабележка на редакцията. При посочените стойности на елементите в изходното стъпало на схемата, изходната мощност ще бъде около 10 W. Следователно в режим на сигнализация, консумацията ще е около 1 А, т.е. захранващата батерия трябва да е акумулаторна, и то с не малък капацитет (например автомобилен акумулатор).\nВместо посочените в схемата елементи можете да използвате техните аналози:\nVT1 – 2T3107; VT2 – 2T3851; VT3 – 2T7531, 7533, 7535, 7537.\nDD1, DD2 – HEF4011, K176MR; DD3 – DD5 – HEF4013.\nНа (фиг. 3 от РТЕ 1997/11-12/стр. 25 – автор Иван Парашкевов) е предложен вариант на разположението на елементите върху платката на двутоналната сирена с нискочестотен усилвател. На фиг. 4 е дадена фолийната картина от страната на елементите, а на фиг. 5 – от страната на спойките. Печатната платка е реализирана на двустранно фолиран стъклотекстолит с размери 115 х 60 mm. Размерите на радиатора и типът на транзистора VT3 се определят от необходимите звукова мощност и захранващо напрежение. При реализирането и с източник на напрежение +12 V бяха използвани транзистор VT3 тип KD503 и високоговорител с мощност 3 W.\nРезултатите от експлоатацията на двутоналната звукова сигнализация са добри и при включването и към нестабилизиран захранващ източник, но при захранването и от стабилизатор на напрежение +12 V или от автомобилен акумулатор, звукът е по – чист.\nМелодичен автомат н.с. инж. Валентин Димов\nРадио телевизия електроника 1985/4/стр.30-32\nВ статията е описан мелодичен автомат (фиг. 1), който изпълнява мелодия от девет последователни тона и може да се използва като жилищен звънец или за друга звукова сигнализация. Принципът на действие е да се променя честотата на генератор за звукова честота чрез превключване на различни съпротивления към него. В случая генераторът е изграден с транзисторите VT1 и VT2. Към емитера на VT2 се превключват един след друг тримерите R3 – R11, които определят честотата на генериране. Включването и става тогава, когато на изходите на дешифратора D3 се появява лог. 0. При лог. 1 на деветте изхода на дешифратора, генераторът не работи.\nУправлението на дешифратора се извършва от генератор на тактови импулси и брояч. В режим на покой брочът D2 е блокиран в състояние на десетичното число 9 чрез лог. 1 на изводи 6 и 7. Извод 7 е включен с резистора R2 към +5 V, a извод 6 е свързан чрез D1-4 към извод 11 на D3. При първоначално включване на захранването, състоянието на тригерите в брояча D2 е неопределено. Ако на извод 6 на D2 има лог. 0 (при лог. 1 на извод 11 на D3), D2 ще брои, докато стигне до числото 9. Тогава получената лог. 0 на извод 11 на D3 чрез инвертора D1 – 4 ще спре брояча в това му състояние. При натискане на бутона S1 се включва реле, през чиито контакти на извод 7 на D2 се подава лог. 0. Това разрешава на брояча да започне броене. Получените лог. 0 на изходите на дешифратора D3 последователно включват тримерите RP3 – RP11 към емитера на VT2. По време на броенето, бутонът на звънеца може да е отпуснат. Това няма да прекъсне мелодията, понеже на извод 11 на D3 се е появила лог. 1. Чрез D1-4 тя разрешава на брояча да брои, докато стигне до числото 9. Тогава на извод 11 на дешифратора ще има лог. 0 и броенето ще спре. Звънецът е готов за следващо натискане на бутона. Използването на реле е удобно за жилища, в които има звънчева инсталация. Това позволява да се избегне допълнително прекарване на проводници за бутона на този звънец. Резисторът R20 се подбира в зависимост от напрежението на звънчевата инсталация.\nГенераторът на звукова честота е свързан с НЧ-усилвател, реализиран с транзисторите VT3 и VT4. Използваните изходен трансформатор и високоговорител са от транзисторен приемник „Юность”. Резисторът R18 се поставя при нужда чрез подбор. При липса на изходен трансформатор високоговорителят може да се свърже направо към колекторите на двата транзистора и с добавъчно съпротивление да се ограничи токът. Чрез тримера RP17 се регулира усилването, което е напълно достатъчно за озвучаване на жилището. При необходимост от по – голяма мощност, може да се използва друг НЧ-усилвател (например със схема МВА810).\nПри желание за повече тонове в мелодията устройството може да се разшири до 15 тона, ако за D2 и D3 се използват SN7493 и SN74154. Понеже броячът SN7493 има само нулиращи входове, необходимо е изводи 6 и 7 на SN7490 да се заменят с изводи 2 и 3 на SN7493. Tогава състоянието на покой ще бъде не десетично число 9, а десетично число 0.\nНастройката се извършва на слух, с честотомер или с осцилоскоп. Във втория и третия случай е необходимо да се знаят честотите на тоновете, от които е съставена избраната мелодия. За настройката на всеки тон, съответните тримери трябва да се свържат към маса.\nЖелателно е това да стане с два последователно свързани диода. Така ще се компенсират спадът на напрежението върху диода и лог. 0 на дешифратора, които се появяват при нормална работа на генератора. Ако се повтарят два или повече тона, е достатъчно да се настрои само един тример, като към него се включат диодите, свързани с тези изходи на дешифратора, които съответствуват на мястото на този тон в мелодията.\nСлед като се настроят всички тонове, желателно е настройката да се повтори отново. Ако при тези стойности на елементите не се покрива желаният обхват честоти, може да се промени стойността на кондензатора С3.\nГенераторът, изграден с елементите D1-1 и D1-2, определя продължителността на тоновете в мелодията. Чрез промяна на R1 и C1 тази продължителност може да се промени.\nНа фиг. 2 е показана печатната платка с разположението на елементите върху нея. Платката е разработена за тримери за фина настройка тип СП5-2/Р3-Р11. Кондензаторите С3 и С4 са тип КрМП, а мястото за диодите VD2 – VD10 позволява вместо 2Д5606 да се използват друг вид диоди. Необходимо е мостчетата да се запоят преди поставянето на елементите.\nЕлектронен мелодичен звънец с две или повече мелодии инж. Валентин Димов\nРадио телевизия електроника 1986/1/стр. 29-31\nНа фиг. 1 е показана схема на двумелодичен звънец, в който са използвани шест леснодостъпни (1986 г.) интегрални схеми от типа SN7400 (K155ЛA3). Тя се състои от звуков генератор, две еднакви управляващи схеми на генератора, една обща пусковоблокираща система и електронен превключвател на мелодиите. Всяка мелодия се състои от 5 тона, които могат да бъдат с различна продължителност. Схемата на използвания вид мелодичен звънец е публикувана в списанието (бр. 12, 1984 г.). Голямо удобство за любителите е, че там е дадена печатната платка, предложени са няколко мелодии и са посочени честотите за настройване на тоновете. Схемата позволява да се увеличи броят на тоновете според желанието и избраната мелодия.\nБез да се описва действието на всеки звънец поотделно, принципът на действие на двумелодичния звънец е следният: При натискане на бутона Б1 се изработва пусковоблокиращ импулс от чакащия мултивибратор, изграден с елементите D1-1 и D1-2. С падащия си фронт този импулс превключва изходите на електронния превключвател на мелодиите, изграден с елементите D1-3 и D1-4. Неговите изходи са взаимноинверсни и изходът, който преминава от лог. 1 към лог. 0, изработва пусков импулс за съответните управляващи схеми на звуковия генератор. При следващо натискане на бутона ще се задейства втората управляваща схема на звуковия генератор. По този начин при всяко натискане на бутона става автоматично редуване на двете програмирани мелодии. Необходимо е времезадаващата RC-група на пусковоблокиращия чакащ мултивибратор да се подбере така, че продължителността на изработения импулс да е малко по – голяма от продължителността на мелодиите. В противен случай повторното натискане на бутона по време на работата на звънеца ще превключи електронния превключвател и ще се получи пусков импулс за работа на втората управляваща схема на генератора едновременно с първата. На фиг. 2 е показан вариант на електронен мелодичен звънец с редуващи се автоматично пет предварително програмирани мелодии. И тук са използвани същите мелодични звънци, както тези от фиг. 1. Промяната се състои в пусковата част на управляващата част на звуковия генератор. При натискане на бутона Б1 се изработва импулс от чакащия мултивибратор, изграден с елементите D1-1 и D1-2. При прехода на изхода на D1-2 oт лог. 1 към лог. 0 се променя състоянието на брояча D14 и съответно състоянието на дешифратора D15. Новопоявилата се лог. 0 на съответния изход на дешифратора задейства свързаната към него управляваща част на звуковия генератор и звънецът възпроизвежда програмираната мелодия. Необходимо е импулсът от пусковоблокиращия чакащ мултивибратор да бъде също малко по – продължителен от времето, необходимо за възпроизвеждане на най – продължителната мелодия. Това условие се явява блокировка на звънеца, който не може да бъде задействан повторно преди да е изпълнил мелодията си.\nВ случая броячът брои до 5 и съответно дешифраторът има пет активни изхода. Това определя възможността за възпроизвеждане последователно на пет мелодии. При желание за повече или по – малко мелодии е необходимо да се промени броенето на брояча и да се изградят съответният брой управляващи схеми на звуковия генератор. Броят на тоновете от всяка мелодия може да бъде различен. Той зависи от броя на последователно свързаните чакащи мултивибратори. Понеже накои от тоновете се повтарят в една или в различни мелодии, може да се използва един общ променлив резистор, към който се свързват всички аноди на диоди, свързани към изходите на чакащите мултивибратори, осигуряващи този тон.\nВместо посочения брояч може да се използват два D- тригера (една интегрална схема SN7474 или К155ТМ2), а дешифраторът може да се замени с обикновената микрисхема SN7400 (K155LA3). С тези елементи може да се изгради брояч и дешифратор до три или до четири. На фиг. 3 са показанисхемите, които могат да заменят брояча и дешифратора и дешифратора от фиг. 2. Понеже D – тригерът се превключва от положителния фронт на импулса, необходимо е да се инвертира сигналът от пусковоблокиращия чакащ мултивибратор. Използването на тези схеми дава възможност за реализиране на електронен мелодичен звънец с три или с четири мелодии.\nДвумелодичен електронен звънец н.с. инж. Валентин Димов\nРадио телевизия електроника 1987/5/стр. 30 Приятната мелодия на електронния, мелодичен звънец от входната врата внася в дома ни настроение и разнообразие. Но още по – приятно и интересно е, когато този звънец при всяко натискане на бутона възпроизвежда различни мелодии. Освен със схемите, използващи специални, интегрални схеми (програмируеми памети), може с малко на брой и сравнително леснодостъпни електронни елементи да се реализира електронен мелодичен звънец, свирещ различни мелодии. В статията е описано устройство, изградено с три интегрални микросхеми и четири транзистора. То може да бъде програмирано с две мелодии, като при всяко натискане на бутона изсвирва самоедната от тях. При следващо натискане на бутона се възпроизвежда втората мелодия. И така при всяко следващо натискане става редуване на двете мелодии. Общият брой на тоновете от двете мелодии е четиринадесет. Особеност на схемата е, че тя допуска произволно разделяне на броя на тоновете между двете мелодии. Това означава, че освен с две мелодии по седем тона, електронният звънец може да бъде програмиран с две мелодии съответно с по шест и осем, пет и девет или четири и десет тона.\nПринципната схема на предлагания двумелодичен електронен звънец е представена на фиг. 1. Основен елемент в устройството е звуковият генератор, изграден с транзисторите VT2 и VT3. Те са свързани в схема на автогенериращ мултивибратор, чиято честота на генериране зависи от съпротивленията, свързани към базите на транзисторите. Чрез последователна промяна на стойностите на тези съпротивления се получават различни тонове от мелодията. Управляващ елемент на генератора е четирибитовият дешифратор D3, koйто чрез лог. 0, появяваща се на неговите изходи, осъществява свързването на различни настроени резистори към мултивибратора. Входовете на дешифратора са свързани към изходите на четирибитов двоичен брояч D2, който брои импулси от генератор на тактова честота. Периодът на тези импулси определя времетраенето на тоновете. С потенциометъра R1 може да се регулира темпото на мелодиите.\nУправлението на звънеца се осъществява от три двувходови елемента И-НЕ. Елементът D1-2 представлява електронен брояч, който пропуска или спира импулсите, постъпващи от тактовия генератор към брояча. Елементът D1-3 осъществява управлението на електронния ключ, т.е. пуска в действие звънеца и го спира, щом свърши мелодията. Елементът D1-4 представлява „датчик” за край на мелодията.\nСъстоянието на покой на звънеца е, когато на един от входовете на елемента D1-4 има лог. 0. Тогава на двата входа на D1-3 има лог. 1. Тази лог. 1 предизвиква на изхода на логическия елемент лог. 0, която блокира елемента D1-2 и той има постоянна лог. 1 на изхода си, независимо от състоянието на другия вход. Натискането на бутона Б1 предизвиква появата на лог. 1 на управляващия вход на D1-2 и той пропуска сигналите от тактовия генератор към брояча. Първият преход от лог. 1 към лог. 0 на входа на брояча променя състоянието му, което веднага се дешифрира в лог. 0 на съответния изход на D3. Toва означава, че на двата входа на елемента D1-4 има лог. 1, а на изхода му – лог. 0. Тази лог. 0 поддържа лог. 1 на изхода на D1-3. Отпускането на бутона Б1 не оказва влияние върху по – нататъшната работа на звънеца. По този начин броячът брои импулси, а дешифраторът ги дешифрира. Появяващите се лог. 0 на изходите на D3 свързват различни резистори към мултивибратора и той възпроизвежда програмираните тонове на мелодията до момента, когато на един от изходите на дешифратора, свързан с D1-4, се появи лог. 0. Това означава, че на двата входа на D1-3 има лог. 1, а на управляващия вход на D1-2 се появява лог. 0. Електронният ключ спира импулсите от тактовия генератор към брояча. На входа на D2 се установява постоянна лог. 1. При повторно натискане на бутона Б1, броячът продължава своето броене до момента, когато на следващия изход на D3, авързан с елемента D1-4, се появи лог. 0. Това означава, че втората мелодия е изсвирена. По този начин броячът винаги от 0 до 15, като две избрани от нас състояния използваме за спиране на броенето. В случая на схемата са избрани състоянията 0 и 8. При това положение двете мелодии са по седем тона (от 1 до 7 и от 9 до 15). При свързване на други изходи на дешифратора към входовете на D1-4 може да се използват други състояния за спиране на брояча и да се осъществи програмиране на две мелодии с различен брой тонове, като се спази максималният общ брой четиринадесет тона.\nНа фиг. 2 са предложени две мелодии по седем тона, възможни за програмиране на двумелодичния електронен звънец. Едната от тях е мотив от известното произведение „На Елиза” от Бетховен. За улеснение при настройването на звуковия генератор на фигурата са дадени и честотите на тоновете, използвани в предложените мелодии.\nЕлектромелодичен звънец Георги Кузев\nРадио телевизия електроника 1987/1/стр. 30,31\nУстройството, показано на схемата на схемата, представлява електромелодичен звънец, който може да изпълнява мелодия от четиринадесет тона и може да се използва като жилищен звънец, в елекрютронен будилник, като приставка – сигнализатор в телефонен апарат или за друга звукова сигнализация.\nЕлектромелодичният звънец е реализиран с четири интегрални схеми и четири транзистора. С логическите елементи D1-1 до D1-3 е построен тактовият генератор, изработващ правочгълни импулси, чиято честота може да се изменя посредством тример-потенциометъра RP2 съобразно темпото на избрания музикален откъс.\nОт изхода на генератора, тактовите импулси се подават на входа на четирибитов двоичен брояч (D2). Четирите изхода на брояча са свързани със съответните входове на дешифратора (D3). Той има шестнадесет изхода. Към 14 от тях са свързани тример-потенциометрите RP5-RP18. Teзи тример-потенциометри освен това са свързани със звуковия генератор (D4-1 до D4-3). При всеки импулс дешифраторът подава на своите изходи потенциал лог. 1, като само на един от тях има потенциал лог. 0 – при него звуковият генератор ще се задейства. За да се изключи влиянието между изходите на дешифратора и звуковия генератор, във веригите на тример-потенциометрите са включени диодите VD5 – VD18.\nИзходният сигнал от звуковия генератор посредством инвертора D4-4 се подава на нискочестотен усилвател, построен с транзисторите VT3 и VT4. С тример – потенциометъра RP23 може да се регулира силата на звука.\nСхемата действа по следния начин: С натискане на бутона S2 от понижаващия трансформатор на устройството се подава захранващо напрежение. Логическият елемент D1-4 установява брояча в изходно състояние, което съответствува на лог. 0 на извод 1 на дешифратора (D3). При това положение, звуковият генератор е спрян. Това е необходимо, за да се изключи влиянието върху честотата на импулсите на генератора от преходните процеси при включване на захранването. В същия момент на извод 17 на дешифратора има лог. 1, която обуславя отпушването на транзистора VT2. С отпушването на VT2 се задейства релето К1, което включвайки контактите си К1:1, блокира бутона S2.\nПървият тактов импулс привежда брояча в състояние при което на извод 2 на дешифратора се появява лог. 0. С това се осъществява включване към звуковия генератор на честотноопределящата верига на RP5, като в същото време звуковият генератор се отпушва (понеже вече на извод 1 на дешифратора има лог. 1). Във високоговорителя се чува звук, чиято честота зависи от съпротивлението на RP5. С всеки следващ тактов импулс към звуковия генератор се включва следващият тример-потенциометър и от високоговорителят се чува звук. По такъв начин устройството изпълнява определена мелодия, предварително програмирана чрез тример-потенциометрите RP5 – RP18.\nНа петнадесетия тактов импулс на извод 17 на дешифратора се появи лог. 0, която подава сигнал за спиране на звуковия и тактовия генератор, а също така се запушва и транзисторът VT2. Със запушването на VT2 релето изключва контактите си К1:1 и устройството се оказва изключено. Звънецът е готов за следващо натискане на бутона S2. Подаването на сигнал за спиране на тактовия генератор предпазва от излишен тактов импулс, който може да се появи от остатъчното напрежение в кондензаторите на захранващия блок и да предизвика повторно включване на устройството.\nЗахранването е осъществено от стабилизиран токоизправител. Трансформаторът Т1 е навит на желязно ядро със сечение 4,6 кв sm. Първичната намотка има 2150 нав. от проводник ПЕЛ – 0,18 mm, а вторичната – 90 нав. от ПЕЛ - 0,62 mm, но може да се използва и готов, звънчев трансформатор с вторично напрежение 8 V. Използваното реле е миниатюрно от типа РЭС – 15, има съпротивление на бобината 720 Om и ток на задействане 14 mA. Високоговорителят е с мощност 1 W и съпротивлението на бобината 4 Om. Използваните интегрални схеми може да бъдат заменени с други, например: D1 и D4 с SN7400N, UCY7400N, D2 със 7493А, MH7493, UCY7493N и D3 с SN74154, MH74154, UCY74154N.\nЗа настройката на звуковия генератор се избира подходящ откъс от мелодия, като се установява каква е най – малката продължителност на отделните ноти. Периодът на тактовите импулси се нагласява на същата продължителност с тример-потенциометъра RP2. Tрябва да се има предвид, че мелодията, която сме избрали за програмиране, може да има ноти и с по – голяма продължителност. В такъв случай, ако примерно сме изобразили продължителността 1/8 нота да отговаря на всеки изход от дешифратора, когато има ноти с продължителност 1/4, ще трябва да се свържат два последователни изхода, при, при 1/2 нота се свързват четири последователни изхода. При пауза в зависимост от нейната продължителност се оставят един, два и повече свободни изходи на дешифратора. Свързването заедно на два или няколко последователни изхода се извършва след диодите и в случая се използва само един настройващ тример-потенциометър. Настройката може да се извърши с цифров честотомер или осцилоскоп, но най – достъпна настройка може да се направи на слух, като се използва пиано или акордеон. Това става по следния начин: Бутонът S1 се задържа в натиснато положение, докато се включи звънецът с бутона S2. S kратко отпускане и натискане на S1 броячът се привежда в състояние лог. 1. Във високоговорителя се чува звук. С тример-потенциометъра RP5 се настройва звуковият генератор на първия тон (нота). Следващото отпускане и натискане на S1 привежда дешифратора в друг разред, като при това положение се работи с RP6 и се настройва следващата нота. По същия начин се настройват и останалите ноти от избрания мелодичен откъс.\nЕлектромузикално устройство Любомир Караджов\nМлад Конструктор 1987/2/стр. 10,11\nПредлагаме ви електронно устройство, с което можете да възпроизвеждате четири различни мелодии.\nСхемата се задейства с бутон S1, след отпускането на който в адресния брояч постъпват тактови импулси и съдържанието му нараства. В резултат на това последователно се сканира паметта – EPROM-2708. Сигналите, получени на изходите за данни, управляват звуковия генератор и се изпълнява предварително програмираната мелодия.\nПринципната схема е показана на фигурата. В началното състояние всички изходи на броячите МН7492 са в състояние логическа 1. Тактовият генератор, изпълнен с елементите ЛЕ4, ЛЕ5, С1 и R2 на генератора, а транзисторът Т1 е запушен, защото на изхода на RS (с черти) – тригера (ЛЕ2, ЛЕ3), свързан към Т1 има логическа 0. Ето защо към звуковия генератор (изграден с Т2, Т3 и елементите около тях) не е подадено захранване. При натискане на бутона S1, броячите се нулират, на изхода на ЛЕ6 се получава логическа 1, която пуска тактовия генератор, преобръща RS (с черти) тригера и Т1 се отпушва.\nСлед отпускане на бутона S1, броячите започват да броят импулсите, подавани от тактовия генератор, и последователно се избира всяка клетка от предварително програмираната памет. В зависимост от програмата при всеки такт се появява логическа 0 само на един от изходите на D0 – D7. Kомбинациите от стойностите на R11 – R18 са различни и затова от звуковия генератор се получават сигнали с различна честота. Те се усилват от транзистора Т4 и се възпроизвеждат от високоговорителя Вг.\nСлед като броячите преброят до 256, на всичките им изходи се получават 1 и логическата 0 на изхода на ЛЕ6 спира тактовия генератор. Устройството се връща в изходно състояние.\nПри следващо включване на бутона S1 в комбинация с някой от ключовете S2 и S3 ще се изберат другите адреси от паметта. Така първата мелодия ще бъде в клетките от паметта с адреси 0 – 256, като ключовете S2 и S3 са изключени; втората мелодия ще се съхранява в клетките с адреси 256 – 512, S2 е включен, а S3 – изключен и т.н. Комбинациите на S1 с S2 и S3 са четири или 256 х 4 = 1024 (К), т.е. така се обхваща цялата памет.\nДобре е тримерите R11 – R18 да се настроят в една октава – от долно до горно „до” и при програмирането да се знае тонът, който се получава на всеки от изходите D0 – D7.\nПродължителността на тоновете се определя с тримера R2, a ako искаме някой от тях да е по – продължителен – просто го повтаряме в програмата толкова пъти, колкото е необходимо. В зависимост от умението на програмиста, могат да се изпълняват сложни мелодии.\nСтарата програма се изтрива с ултравиолетови лъчи (2537Ао), като чипът се поставя на разстояние 25 cm от източника на светлина за време 10 – 45 min, което зависи от самия източник. Съдържанието ще бъде изтрито, ако във всички клетки има 1. Например:\nАко този начин на програмиране не е удобен, възможно е между изходите за данни D0-D7 и тримерите да се свържат инвертори. В този случай носителят на информация ще бъде логическата 1, а всички клетки, които не носят информация, ще са 0. В един адрес може да има само една 1, а ако са две или повече, няма да се получи очакваният тон.\nMелодичен звънец А.С. Млад Конструктор 1982/1/стр. 17,18\nEлектронна кокошка (играчка) инж. Любомир Памукчиев Млад Конструктор 1975/10/стр. 10\nEлектронен звънец Млад Конструктор 1975/10/стр.11\nМелодичен звуков сигнализатор Валентин Димов\nМлад Конструктор 1986/7/стр. 9,10\nУстройството може да се използва навсякъде, където е необходима звукова сигнализация. В къщи то може да замени електрическия звънец на входната врата, за да се включи към електронния часовник за отбелязване на целите часове, да ни буди с причтна мелодия и т.н.\nСигнализаторът изпълнява програмирана мелодия от осем тона с възможност за три различни продължителности на всеки от тях.\nНа фигурата е показана принципната схема, която се състои от тактов генератор (ИС1), брояч (ИС2) дешифратор (ИС3), звуков генератор (Т1,Т2) и управляваща схема (ИС4).\nПри получаване на разрешение от управляващата схема, импулсите от тактовия генератор постъпват в брояча и съдържанието му нараства. То се дешифрира от двоично-десетичния дешифратор (ИС3) и логическата 0, която се получава на изходите му, включва съответните резистори R9 – R16, задаващи тона.\nТранзисторите Т1 и Т2 са свързани като автогенериращ мултивибратор. Честотата на генериране се определя от стойностите на резисторите, включени към базите на Т1 и Т2. Когато те се изменят, променя се съответно и честотата, т.е. височината на тоновете.\nВ случай, че на всички активни изходи на дешифратора има логическа 1, генераторът не работи. Когато броячът (ИС2) е в покой и не брои, той е установен на числото 9 (1001) индекс2, защото на установяващите му входове R9(1) и R9(2) има високи логически нива. При включване на захранващото напрежение, броячът брои до числото осем (1000)индекс2. Логическата 1, която се появи на изхода QD го установява в състояние на числото 9 (1001)индекс2. Изходите на дешифратора за числата осем и девет са свободни.\nПри натискане на бутона Б1 на входа R9 (1) се появява логическа 0 и броячът започва да брои. Следва отпускането му, броенето продължава, защото на другия вход R9 (2) се е появила логическа 0. Дешифраторът (ИС3) дешифрира числата от 0 до 7 и включва един след друг променливите резистори R9 – R16, koито са настроени според избраната мелодия. Щом броячът достигне числото 8, веднага се установява в състояние на числото 9 и броенето спира. По този начин с едно натискане на бутона Б1 се изпълнява еднократно мелодията от началото до края. Ако бътонът се натисне още веднъж по време на работа на устройството, това няма да окаже никакво влияние.\nНедостатък на схемите за мелодична звукова сигнализация, които използват тактов генератор, брояч на импулси и дешифратор е , че продължителността на всички тонове е еднаква и зависи от периода на тактовите импулси. Понеже общият брой тактове е постоянен, времетраенето на някои тонове може да се увеличи с един или повече такта, но това намалява общият брой тонове на мелодията.\nВ предложеното устройство втеметраенето на тонове се удължава чрез двата чакащи мултивибратора, изпълнени с ИС4 и транзисторите Т3 и Т4, изходните импулси на които са с различна продължителност. Те управляват постъпващите импулси към входа на брояча. Входовете на чакащите мултивибратори са свързани към изходите на дешифратора, съответстващи на тоновете, чиято продължителност искаме да удължим. При поява на логическа 0 на входа на някой мултивибратор, на изхода му се получава импулс, който през ЛЕ3 спира постъпването на тактови импулси към брояча.\nБроячът и съответно дешифраторът остават „замразени” в това състояние, докато трае блокиращият импулс. Когато на изхода на някой чакащ мултивибратор има логическа 0, на изхода на ЛЕ3 има логическа 1 и това не смущава работата на брояча, защото той се превключва при прехода от логическа 1 към логическа 0.\nПродължителността на импулса може да се регулира и по този начин да се постигне голямо времетраене на съответния тон. За да се осигури нормална продължителност на следващия тон, блокиращият импулс не трябва да продължава, след като се появи логическа 0 на изхода на генератора. В противен случай, тонът ще бъде по – кратък. Ако е необходимо за правилното изсвирване на мелодията, това също може да се използва. Блокиращите импулси се настройват с потенциометрите R7 и R5 във времезадаващите вериги на чакащите мултивибратори.\nИзбраната схема на чакащ мултивибратор с допълнителен PNP – транзистор позволява при малки стойности на кондензаторите С2 и С3 да се получат изходни импулси с голяма продължителност.. Времетраенето им се определя по формулата:\ntи ~ 1,4*R*C\nкъдето R може да приема стойности 3 – 30 kOm.\nKъм входа на всеки чакащ мултижибратор могат да се включат два и повече изхода на сешифратора. Това обаче трябва да стане през диоди, за да се избегне свързването „накъсо” на два изхода на дешифратора.\nКато нискочестотен усилвател е използван транзисторът Т5. Силата на звучене може да се регулира с резисторите R21 или R22. Ако е необходим още по – силен звук, може да се използва друг по – мощен нискочестотен усилвател.\n1. Конов К., Импулсни и цифрови схеми с интегрални TTL – елементи, „Техника”, 1982 г.\nEлектронно куче И.С.\nМлад Конструктор 1986/8/стр. 23, 24 С помощта на предкаганата схема може доста сполучливо да се имитира кучешки лай, като дори има възможност да се избира видът на „кучето”. Схемата е изградена от един генератор, управляван с напрежение (VCO) с операционните усилватели ОУ1 и ОУ2, лентов филтър с ОУ5 и ОУ6, чиято честота се настройва с Р3, моновибратор с логическите елементи ЛЕ1 и ЛЕ2, един усилвател, управляван с напрежение (VCA) с ОУ4 и Т1, както и буферен изходен усилвател с ОУ7.\nСлед натискане на бутона Б, кондензаторът С2 се зарежда от краткотрайния импулс, който се получава в изхода на моновибратора. Зарядното и разрядното напрежение именно управляват честотния ход на генератора, управляван с напрежение VCO, или с други думи, тук се получава формата на сигнала, имитиращ кучешкия лай. В момента на натискане на бутона Б, VCO – генераторът изменя за 1/8s своите честоти от 0 Hz до настроената между 100 Hz и 1 kHz честота.\nЧрез потенциометъра Р1 се определя максималната сила на звука, т.е. с него се определя дали ще се чуе лаят на някое „мъниче” или боботещият лай на голямо овчарско куче. Кондензаторът С1 има подобна на С2 задача, да осигури подходяща обвиваща крива за сигнала на VCA – усилвателя. Транзисторът Т1 играе роля на управлявано с напрежение съпротивление. Чрез Р2 се определя необходимото послезвучене на сигнала след отпускането на бутона Б. Внезапното прекъсване на „лая” звучи също така неестествено, както и прекалено продължителният „лай”. С малко тренировки и усет може да се постигнат най – различни кучешки диалекти. Нека се има предвид, че при подобни схеми чрез проби се отива често по – напред, отколкото след внимателно и задълбочено изучаване на схемата.\nЕлементите на схемата са монтират върху печатна платка, чиито графичен оригинал е показан на фиг. 2. Тя трябва да се промени съответно, ако не използвате посочените на фиг. 1 елементи.\nМелодичен звънец с памет Кристиян Гедов\nМлад Конструктор 1992/9-10/стр. 9\nВ много случаи от ежедневието имаме нужда да разберем дали някой ни е търсил. Чрез предложената схема лесно и сугурно може да се отбележи дали сме имали посещение, докато не е имало никой в къщи. Схемата е реализирана чрез сумиране действието на две подсхеми,показани на фиг. 1 и 2.\nНа фиг. 1 е посочен самият мелодичен звънец. От генератора, изграден с транзистора Т1, се получава желаният от нас сигнал, след което през кондензатора С4 той се прехвърля към усилвателя на мощност, изграден с транзистора Т2. Резисторите R5 и R6 образуват делител на напрежение, чрез който се избира режимът на работа на Т2. В електронната верига на Т2 е включен светодиод, означен с D2. Той пулсира с честотата на сигнала, създаден от генератора. ТР1 и ТР2 са изходни трансформатори от „Ехо”. Транзисторите Т1 и Т2 са от типа 2Т6551, SSY20 или техни аналози. Чрез D1 и C3, променливото напрежение от звънчевия трансформатор, показан на фиг. 3, се изправя и захранва схемата. В зависимост от капацитета на С3 може да се регулира продължителността на звънене след отпускане на Б1.\nНа фиг. 2 е показана схемата на паметта на звънеца. В нормално състояние Т3 е запушен, а Т4 – отпушен. През светодиода D3 тече съвсем малкият базов ток на Т4, който не е достатъчен да отпуши D3. При натискане на Б1, Т3 се отпушва и през него протича силен колекторен ток. Той е достатъчен за запалването на светодиода D3, koйто остава да свети и след отпускането на Б1. Светодиодът спира да свети чрез прекъсване на базовия ток посредством втори бутон – Б2.\nВажно е да се отбележи, че клемите на Б1 в изходно\nположение са нормално отворени, докато клемите на Б2 са нормално затворени. Диодите D1, D4 и D5 са маломощни от типа на 2N4001 (желателно е да са силициеви). Светодиодите D2 и D3 са от типа VQA13. Могат да се използват светодиоди с различен цвят за по – лесно различаване.\nЗвънчевата инсталация е показана на фиг. 3, като между всички еднакви числа от фиг. 1,2 и 3 съществува електрическа връзка.\nРазделянето на общата схема на две отделни подсхеми дава възможност на всяка от тях да се използва поотделно в зависимост от желанието и възможностите.\nЕлементите се монтират на печатна платка, опроводяването на която и монтажът на елементите са показани на фиг. 4а и б.\nЕлектронни славеи и канарчета По сп. „Радио”\nМлад Конструктор 1981/3/стр. 20-23\nРазличните комбинации на включване на нискочестотни генератори позволяват да се получат звуци, наподобаващи гласовете на някои птици и животни. Съвременните електронни елементи намаляват обема на такива конструкции. Електронните имитатори са особено подходящи за вграждане в детски играчки, домашни звънци и други.\nНай – интересни за младите конструктори са комбинациите от генератори, имитиращи гласовете на славеи и канарчета – птици, известни с красотата на своето пеене.\nНа фиг. 1 е показана принципната схема на един вариант на електронно канарче. Транзисторите Т1 и Т2 изграждат мултивибратор, даващ основния тон с характерно звучене. Преливането на трелите става с помощта на блокинг – генератор, изграден с транзистора Т2, участващ в изграждането и на основния мултижибратор. При съвместната работа на двата генератора във високоговорителя Вг1 периодически всеки 10 – 15 s се чуват трели, наподобаващи пеенето на канарче.\nЗа трансформатор Тр1 е използван изходен трансформатор от портативен, транзисторен радиоприемник с двутактен, краен усилвател. Първичната намотка на съгласуващ трансформатор от съшо такъв портативен приемник може да се използва за бобина на L1. Високоговорителят е миниатюрен със съпротивление на бобината 8 Om. Всички резистори с изключение на R7, който е жичен, са маломощни от типа МЛТ – 0,125.\nНа илюстрацията в началото на статията е показано как би могло да се оформи едно електронно канарче.\nНа фиг. 2а е показана печатната платка, а на фиг. 2б – разположението на елементите. Печатната платка, високоговорителят и захранващата батерия се разползгат в долната част на клетката. Ако не е допусната грешка при монтажа, „канарчето” запява веднага след включването на захранването.\nПосредством тример – потенциометъра R4 се изменя честотата на повторение на трелите. А резисторът R7, включен последователно на високоговорителя Вг1, влияе не само на силата на звука, но и на честотата на блокинг – генератора.\nНа фиг. 3 е показана друга, по – проста схема на електронно канарче. Два еднотипни, силициеви, нискочестотни транзистора Т1 и Т2, малогабаритен изходен трансформатор Тр1 от портативен, транзисторен приемник („Ехо”), два тример-потенциометъра и още няколко други елемента – това е всичко необходимо за изграждането на електронното канарче.\nМултивибраторът, изграден с транзисторите Т1 и Т2 създава звукови трептения. Продължителността на трелите се установява чрез тример – потенциометъра R2, a височината (честотата) на звука се определя от тример – потенциометъра R4.\nKoнсумацията на схемата е 5 – 7 mA, koeто позволява да се използва захранваща батерия 9 V. Външното оформление на канарчето е произволно и радиолюбителят може сам да го избере.\nАко схемата се поусложни малко и се монтира не един, а няколко мултивибратора, може да се получи схема, имитираща пеенето на славей. Принципната схема на такъв електронен „славей” е показана на фиг. 4. Както се вижда, „славеят” е изграден от четири мултивибратора.\nМултивибраторът, изграден с транзисторите Т9 и Т10, генерира високотонови сигнали. Усилени от предусилвателя (Т11), тези колебания постъпват на крайния усилвател, изграден с транзисторите Т14 и Т16. За товар на този усилвател служи високоговорителя Вг.\nПървият мултивибратор (Т9 и Т10) се управлява от втори мултивибратор, изграден с транзисторите Т7 и Т8. Честотата на трептенията на този мултивибратор е около 5 Hz. Когато транзисторът Т8 е запушен, работи първият мултивибратор. Когато този транзистор се отпуши, генерирането се прекратява, поради заземяването на базата на транзистора Т10 през резистора R15 и млкото съпротивление на наситения транзистор Т8. В резултат на това се получава характерното пеене на славея.\nРаботата на втория мултивибратор се управлява от трети мултивибратор, изграден с транзисторите Т4 и Т5. Честотата на генериране на този мултивибратор е около 1 Hz. Благодарение на него пеенето на славея се чува с прекъсвания.\nТретият мултивибратор на свой ред се управлява от четвърти, изграден с транзисторите Т1 и Т2, издаващ трептения веднъж на 6 – 8 s.\nТакава комбинации от мултивибратори позволява да се наподоби пеенето на славея, започващо с единични чуруликания и преминаващо в непрекъснато писукане, което завършва с красиво и бързо преливане.\nЕлектронният „славей” се захранва с напрежение 9 V, стабилизирано допълнително с помощта на транзистора Т12 и ценеровия диод Д1. Без стабилизатора, устройството работи, но при промяна на захранващото напрежение, характерът на пеенето се променя.\nНастройката на крайния усилвател (Т14, Т16) се свежда до избор на резистора R28 с такава стойност, че напрежението на емитерите на транзисторите Т14 и Т16 да бъде равно на половината от захранващото напрежение.. Електронният „славей” може да „пее” и без крайния нискочестотен усилвател. Достатъчно е в колекторната верига на транзистора Т11 вместо резисторите R19 и R20 да се включи първичната намотка на малогабаритен изходен трансформатор. Във вторичната намотка на този трансформатор се включва високоговорител.\nПреди да се включи захранването на цялата схема е необходимо да се провери действието на всеки мултивибратор поотделно. За целта връзката между отделните мултивибратори се прекъсва, а в процеса на работа се възстановява с помощта на подвижни мостчета.\nПрекъсва се връзката между емитерите на транзисторите Т8 и Т9, като първият мултивибратор с Т9 и Т10 се разделя от останалите. След това се прекъсва връзката между базата на Т7 и емитера на Т6 – отделя се мултивибраторът, изграден с Т7 и Т8. И накрая се прекъсва връзката между емитера на Т3 и базата на Т4 – отделят се мултивибраторите, изградени с транзисторите Т4, Т5 и Т1, Т2. Проверява се изправността на отделните мултивибратори. Започва се с първия – изграден с транзистори Т9 и Т10. Ако той е изправен, то след включване на захранването, ще се чуе звук с честота 4 – 5 кHz. След това се възстановява връзката между Т8 и Т9. Проверява се вторият мултивибратор, изграден с транзисторите Т7 и Т8. Ако той е изправен, звученето на основния тон се накъсва. После се поставя съединително мостче между емитера на Т6 и базата на Т7 и се проверява третият мултивибратор, изграден с транзисторите Т4 и Т5. Чрез подбор на кондензаторите С3 и С4 периодът на следване на звуковите сигнали се настройва да бъде от порядъка на 1 s, при което продължителността на всеки пакет импулси трябва да бъде около 0,3 s.\nИ накрая се възстановява връзката между емитера на Т3 и базата на Т4. Проверява се последният мултивибратор, изграден с транзисторите Т1 и Т2. Чрез подбор на кондензаторите С1 и С2 и резисторите R2 и R3 се постига период на следване на пакетите от импулси със звукова честота около 6 – 8 s, при продължителност на всеки пакет около 2,5 – 3s. Окончателната настройка на звученето се извършва с избор на кондензаторите С7 и С8. Съпротивлението на резистора R20 зависи от типа на използвания високоговорител. При правилно избрано съпротивление на резистора и докрай усилен регулатор на звука, мощните транзистори не трябва да се прегряват и усилвателят да се претоварва.\nОсвен в играчки електронните „канарчета” или „славеи” могат да служат и за домашни звънци. В случай на директно свързване, гласът на „славея” или „канарчето” би звучал дотогава, докато е натиснат бутонът на звънеца. С помощта на едно допълнително несложно устройство, звънецът би звучал определено време, независимо от продължителността на натискане на бутона. Устройството представлява таймер, включващ товара за определено време. Схемата за включване на бутона на звънеца, таймера и канарчето е показана на фиг. 5. На фиг. 6 е показана принципната схема на таймера.\nВремезадаващата верига C1 R3 определя времето на включване на товара. Когатобутонът на звънеца не е натиснат, кондензаторът С1 е включен през контактите p’1 на релето Р1 и резистора R1 към токоизточника. Кондензаторът С1 се зарежда до напрежението на захранването. Докато той е зареден, транзисторите Т1 и Т2 са запушени.\nПри натискане на бутона на звънеца, зареденият кондензатор се включва към резисторите R2 и R3 и транзисторът Т1 се отпушва. Транзисторът Т2 също се отпушва като протеклият през него ток задейства релето Р1. С контактите си р’1 то блокира включените паралелно контакти на звънеца. Същевременно се блокират и контактите на ключа S1, включващ електронното „канарче”. „Песента” на канарчето ще звучи дотогава, докато кондензаторът С1 се разреди до определена стойност на напрежението. Времето на разряд на кондензатора зависи от неговия капацитет и от съпротивлението на резистора R3. След като кондензаторът С1 се е разредил достатъчно, транзисторите Т1 и Т2 се запушват, релето Р1 се блокира и отпуска контактите си р’1. Веригата на захранване на „канарчето” се прекъсва, и то „млъква”.\nВ таймера може да се използват произволни нискочестотни PNP транзистори с коефициент на предаване по ток, не по – малък от 20. Транзисторът Т1 трябва да бъде с възможно по – малък обратен колекторен ток, а Т2 трябва да е с допустим колекторен ток, не по – малък от 20 mA. Релето Р1 трябва да се задейства при напрежение 7,5 V. Moже да се използва съветско реле от типа РЭС-15 с паспорт РС4.591.001 или РС4.591.004, като капакът се свали и пружините се подгънат дотолкова, че релето да се задейства при 7,5 V.\nЕлементите на таймера се монтират на отделна платка, а тя – в подходяща пластмасова кутия.\n„Канарчето” и таймерът се захранват с напрежение, получавано от батерии. Но и двете устройства може да се направят „независими” от батерийното захранване. На фиг. 7 е показана схемата за получаване на захранващо напрежение от мрежата 220 V. Taймерът се захранва от стабилизирания токоизправител,изграден с диодите Д7 и Д8, ценеровите диоди Д5 и Д6 и кондензатора С4. Подобен стабилизиран изправител, изграден с диодите Д1 и Д2, ценеровите диоди Д3 и Д4 и кондензаторът С1 служи за захранване на „славея”. Кондензаторите С2 и С5 гасят излишното напрежение на електрическата мрежа.\nПри натискане на бутона S1 на звънеца, изправителят, захранващ „славея”, получава мрежово напрежение. Релето Р1 се задейства и чрез контактите си р’1 включва заредения кондензатор С3 към базовата верига на транзистора Т1. В резултат на това транзисторите Т1 и Т2 се отпушват, релето Р2 се задейства и чрез контактите си р’2 блокира бутона S1. “Славеят пее” дотогава кондензаторът С3 се разреди през резисторите R2 и R3 и транзисторите Т1 и Т2 до напрежение, достатъчно за запушването на двата транзистора. Запушването на транзисторите връща релетата Р1 и Р2 в изходно състояние, контактите р’1 и р’2 се отпускат, и схемата е готова за нулево задействане. Релетата са за 6 V. Ако не разполагате точно с такива, бихте могли да ползвате релета и за по – високо напрежение, като чрез отслабване на пружините те се пригодят за 6 V.\nПри посочените стойности на елементите „славеят пее” 13 – 15 s. Консумацията на захранващия блок в чакащ режим не превишава 6 – 7 mA.\nГенератор за акустично имитиране на дъжд и вятър М. Цаков\nРадио телевизия електроника 1979/2/стр. 28\nУстройството намира приложение при озвучаване на филми, в музикални изпълнения и др. Схемата съдържа регулируем активен филтър с операционния усилвател тип 741 и източник на „бял” шум с транзистора Т1. Резонансната честота на филтъра се променя чрез потенциометъра Р2, при което акустичният еквивалент на изходния сигнал наподобява шума на вятъра. Имитацията на дъжд става при разширяване на пропусканата от филтъра честотна лента посредством потенциометъра Р1 последователно на кондензатора С2.\nПри реализиране на устройството трябва да се подбере подходящ екземпляр за Т1, като за целта е получаването на изразен шум, спектърът на който може да се променя чрез R1. Вместо интегралната схема тип 741 може да се използва тип 709, като се добавят елементите за компенсация. Захранването е с две батерии по 9 V.\nИмитатор на шума на морските вълни По материали на сп. „Радио”, бр. 8/1978 г. Радио телевизия електроника 1979/3/стр. 30\nПосредством предаване на сигнал от тази приставка на входа на усилвател на магнитофон, радиоприемник, телевизор и др. може да се слуша звук, наподобяващ шума на морските вълни.\nПриставката, показана на фигурата, се състои от генератор (транзистор Т1 и ценеров диод Д1), емитерен повторител (Т2), стъпало с променлив коефициент на усилване (Т3, Т4) и генератор на управляващо напрежение (Т5, Т6).\nИзточник на шумовия електрически сигнал е ценеровият диод Д, работещ в т. нар. режим на лавинен пробив при малък обратен ток.\nЗа изменяне на коефициента на усилване на стъпалото на транзистора Т3, във веригата на неговия емитер е включен транзисторът Т4. На базата на същия, през резистора R7 и интегриращата верига R8, C4, постъпва сигнал от генератора на управляващото напрежение – симетричен мултивибратор от транзисторите Т5, Т6. При това съпротивлението между колектора и емитера на транзистора Т4 се сменя периодично, което предизвиква съответно изменение на коефициента на усилване на стъпалото на транзистора Т3. В резултат на това, шумовият сигнал на изхода на стъпалото периодически ще нараства и ще спада, имитирайки звука на морските вълни.\nПродължителността на нарастването и спадането на управляващото напрежение може да се изменя чрез подбор на резисторите R8, R10, R11 и кондензатора С4.\nХарактерът на звучене на морските вълни може да се изменя с подбор на захранващото напрежение, на резисторите R4, R6, а също така с шунтиране на изхода Х1 с кондензатора С7 с капацитет 1000 – 3000 pF.\nMeлодичен звънец По материали на Funkschau, кн. 6/1978 г.\nРадио телевизия електроника 1979/8/стр. 31\nБлоковата схема на мелодичния звънец е дадена на фиг. 1. Индувидуалните тонове от мелодията се генерират от осцилатора Е. Моновибраторът Б със следващия двоичен брояч Г и декодерът Д осигуряват получаването на определена тонова последователност по желание на конструктора. С тригера В се ограничават началото и краят на мелодичната последователност. Мощният транзистор и крайния усилвател Ж осигурява необходимата звукова мощност за задействане на високоговорителя 3.\nПринципната схема на устройството е дадена на фиг. 2.\nМоновибраторът и тригерът са реализирани с по две ИЛИ-НЕ схеми от интегралната схема ИС2 – SN7400. Kaто двоичен брояч се използва схемата ИС3 – SN7493. Toй се задейства непосредствено от моновибратора. Четирите изхода на брояча се свързват към четирите входа на декодера със схемата ИС4 – SN74154. Следващите 16 диода осигуряват пропускането само на тези сигнали от декодера, които са заложени в предварително нагласената последователност на тоновете. Мелодията може да се състои от 16 различни тона.\nОсцилаторът е конструиран с транзисторите Т1 и Т2, а транзисторът Т3 се използва в разделителен усилвател между осцилатора и крайното стъпало. В спокойно състояние, т.е. когато не се подава разрешение за преминаване на тоновата последователност, той трепти с честотата на първия тон от избраната мелодия. През това време крайното стъпало е запушено, тъй като и разделителният усилвател (транзисторът Т3) не е пропускащ. При натискане на бутона на звънеца се задейства моновибраторът, а чрез него – и двоичният брояч. Едновременно с това на транзистора Т3 се подава напрежение +5 V.\nKрайното стъпало също се отпушва и сигналът от осцилатора се подава към високоговорителя. Превключат ли се броячът и декодерът от тон 16 към тон 1, върху кондензатора С4 се получава краткотраен напрежителен импулс и тригерът обръща състоянието си. Към емитера на транзистора Т3 се получава нула, той се запушва и сигналът от осцилатора престава да се подава към крайното стъпало. Моновибраторът не е задействан, поради което двоичният брояч остава в положение на логическа нула.\nТокозахранването на устройството се осъществява от мостов токоизправител, стабилизатор за напрежение 5 V и два електролита. Напрежението за токозахранване се осигурява чрез понижаващ трансформатор за 8 V.\nПървоначалното нагласяване на тоновете от мелодията се извършва по следния начин.\nПрекъсва се токозахранването на интегралните схеми ИС2 и ИС3. Бутонът на звънеца (I – II) така се замостява, че да се получи постоянно задействане на схемата.\nНагласяването на отделните променливи резистори се извършва като всички изходи на брояча освен този, който трябва да се настрои, се свързват към минус. При това положение се получава определен тон, който се регулира по височина чрез съответния променлив резистор. След като тази операция приключи, възстановява се токозахранването, на интегралните схеми и се премахва замостяването на бутона.\nЧрез кондензаторите С1 и С3 се определя продължителността на тоновете, а с това и на мелодията. При продължително натискане на бутона мелодията се повтаря.\nБележка на редакцията. Интегралните схеми могат съответно да се заменят: ИС2 – SN7400 с MH7400, ИС3 – SN7493 с МН7493, ИС4 – SN74151 с UCY74151, LM309K с МН7805. Транзисторите ВС251В могат да се заменят с KFУ16, а BD175 с КU602. Токоизправителят може да се замени с подходящ или с четири отделни изправителни диоди.\nДвутонален мелодичен звънец с повишени възможности В.Г. Тихолов\nРадио телевизия електроника 1976/7/стр. 15\nНашата промишленост пусна на пазара мелодичните звънци „Бим-бам”, производство на Завода за запаметяващи устройства във В. Търново.\nЗа получаване на мелодичен звук е необходимо кратковременно натискане на звънчевия бутон. Това изискване обаче не винаги се изпълнява, получава се пауза между двата тона, които не винаги биват чувани, особено ако звънецът е монтиран в шумно помещение.\nЗа избягване на този недостатък, по – долу е описано устройство, което позволява при натискане на звънчевия бутон (независимо дали то е кратковременно или не) звънецът да издава мелодичен звук на равни интервали в продължение на 20 s, след което автоматично се изключва.\nСхемата се състои от токоизправител, реле за време РВ (описано в кн. 8/1969 г. на сп. „Радио и телевизия”), симетричен мултивибратор и изпълнително устройство – в случая мелодичния звънец „Бим-бам”.\nПри натискане на бутона Б вследствие подаването на отрицателно преднапрежение на базата на транзистора Т1, колекторният му ток нараства и релето Р1 се задейства. В този момент нормално отворените му контакти 4 и 5 се затварят и с това се подава захранващо напрежение на мултивибратора, съставен от транзисторите Т2 и Т3 и усилвателя на импулсите Т4, в чиято колекторна верига е включено релето Р2. След включване на захранването, мултивибраторът започва да функционира. Тъй като кондензаторите С2 и С3 са еднакви, продължителността на паузата е еднаква с тази на импулса. За да се получи плавно изменение на паузата в обхват от 1 до 5 s, към базисния резистор R7 е включен потенциометърът R8 – 500 kOm. Захранващото напрежение на мултивибратора се стабилизира от ценер-диода Д810, който осигурява 10 V, тъй като напрежението на изхода на изправителя се колебае в известни граници при включване на захранващото напрежение на звънеца. За стабилизиране на работата на мултивибратора, който е чувствителен към външни паразитни смущения, е включен кондензаторът С4 – 50 мкF.\nВсеки импулс се усилва от Т4 и релето Р2, включено в колекторната му верига, се задейства. При това неговите контакти 1 и 2 се затварят и включват захранващото променливо напрежение 8 V на звънеца. В момента на затваряне на контактите 1 и 2 на Р2 се получава рязко издърпване на сърцевината в бобината на звънеца и удар върху пластината (първи тон). При отпускане на контактите се прекъсва променливотоковото напрежение, подавано на бобината на звънеца, и нейната сърцевина под действието на прижината рязко се възвръща обратно и удря по другата пластина – втори тон. В резултат на периодичното включване и изключване на захранващото напрежение на звънеца от контактите 1 и 2 на Р2 се получава мелодично звънене, чиято продължителност зависи от времето на работа на мултивибратора, зададено от релето за време РВ, т.е. колко време са били затворени контактите 4 и 5 на Р1 от РВ. Това време се изменя плавно от R2 и зависи от капацитета на С1. При С1 – 300 мкF и плъзгач на R2 в долно положение се получават 12 – 15 двутонални звука за 20 s.\nРелето за време и мултивибраторът са изпълнени върху две платки от фолиран гетинакс на печатан монтаж и са поместени в пластмасова кутия от опаковка за динамичен микрофон МДН-66. Капакът на кутията е закрепен на долната страна на звънеца посредством две пластмасови дистанционни подложки, залепени с дихлоретан. В кутията са поместени кондензаторът С5 и изправителният диод Д2. Използван е силициевият диод КД202Д, който е снабден с гайки за закрепване. Върху капака и долната основа на кутията се пробиват десет (в две редици по 5) 4 mm отвора за осигуряване на каминен ефект при охлаждането на транзисторите. Опитът показва обаче, че те изобщо не се загряват при работа.\nНа една от страничните стени на кутията са закрепени потенциометърът R8 и един женски съединител „петица”, за който са запоени точките на захранване (на схемата са отбелязани със звездичка) и двата проводника на бутона. На мъжки съединител „петица” са запоени проводниците от вторичната намотка (8 V) на звънчевия трансформатор и двата проводника, идващи от бутона, монтиран обикновено до входната врата на жилището.\nТрансформаторът е обикновен, звънчев, от вторичната намотка на който може да се консумира ток до 1 А. Консумацията на цялото устройство, измерена непосредствено след натискане на бутона, не надвишава 150 mA. Зa Р1 е използвано малогабаритно реле тип “Сименс”, но устройството е изпробвано и със съветско реле РЭС-22, което се намира на пазара. За Р2 е използвано българското радиореле РР71 g със съпротивление на намотката за постоянен ток 165 Ом.\nНедостатък на схемата е непрекъснато включеният транзистор Т1 към изправителя, но консумацията от 2-3 mA не влияе на нормалната му работа. Възможно е захранването на РВ да се направи автономно (чрез три последователно включени батерийки за джобно фенерче, които биха осигурили на устройството няколкомесечна непрекъсната работа). Звънец с „памет” А.С.\nМлад Конструктор 1984/8/стр. 11\n„Паметта” във вид на светещ светодиод ни напомня, че докато ни е нямало в къщи, някой е идвал и е звънял. А това понякога може да се окаже много полезно.\nИ така „паметта” е съставена от 2 транзистора, два диода, един светодиод, един кондензатор и няколко резистора. Към звънчевата инсталация трябва да се свържат три проводника, отиващи към съответните точки от схемата (1,2,3).\nСхемата се захранва от изправеното чрез диода Д1 и филтрирано с кондензатора С трансформирано напрежение. Когато нормално затвореният бутон Б се натисне, веригата на обратната връзка се прекъсва, транзисторът Т1 се запушва (не тече базисен ток от R5), a това довежда до отпушването на Т2.\nКолекторното напрежение на Т2 става ~ 0 V, така, че и след отпускането на бутона Б, не тече базисен ток за Т1. При това положение светодиодът СД не свети.\nАко някой натисне звънчевия бутон ЗБ, звънецът ще звънне, а Т1 ще се отпуши, вследствие на протеклия базисен ток през Д2, R1 и R2. Светодиодът светва и остава запален и след отпускане на ЗБ, защото запушилият се Т2 осигурява отпушващ ток за Т1 през R5, R6 и Б. С натискасне на Б схемата се връща в изходно състояние.\nМелодичен звънец Йордан Йорданов\nРадио телевизия електроника 1985/6/стр. 31,32\nБлоковата схема на мелодичния звънец (фиг. 1) се състои от генератор на тактови импулси, брояч, дешифратор, генератор на тонове, усилвател, нулиране, блокираща схема и захранващ блок.\nГенераторът на тактови импулси дава такта на мелодията. Той представлява мултивибратор, осъществен с D1. Тактът на мелодията се регулира с тример-потенциометъра RP1.\nБроячът (D2) е асинхронен, 4-битов, двоичен. При постъпване на тактови импулси на входа на интегралната схема, на изходите и (Q1 – Q4) се получават числата от 0 до 15 в двоичен код.\nДешифраторът (D3) преобразува двоичния код в десетичен. На изходите му (00-015) последователно се получават лог. 0.\nГенераторът на тонове е реализиран по схемата на астабилен мултивибратор с транзисторите VT3 и VT4. Честотата, която мултивибраторът генерира, зависи от това, на кой от изходите на D3 има лог. 0 и какво е съпротивлението на съответния тример, свързан към него.\nУсилвателят (VT5) е включен по схемата на токов усилвател. В колекторната верига на VT5 е включен високоговорителят BA. За ограничаване на тока в границите на допустимия за предпазване на VT5 служи R8.\nБлок нулиране е реализиран с VT1, C2, R1 и R2. При подаване на захранващо напрежение до зареждането на С2, VT1 е отпушен и на R1 и R2 на D2 се подава лог. 1, която нулира брояча. След зареждане на С2, VT1 се запушва и на R1, R2 се подава лог. 0. Схемата за блокиране е осъществена от VT2, R3 и релето К. Когато на изход Q15 на D3 има лог. 1, VT2 е отпушен и релето сработва. При поява на лог. 0 на изход Q15, VT2 се запушва и релето изключва. Ако изпълняваната мелодия трябва да бъде по – кратка, базата на VT2 трябва да се включи към някой друг изход на D3.\nПри натискане на бутона S на схемата се подава захранващо напрежение. Кондензаторът С2 започва да се зарежда през R2. Tранзисторът VT1 е отпушен и към разрешаващите входове на D2 се подава лог. 1 (нулиране), а на изходите се получават лог. 0. На изход Q15 на D3 има лог. 1, VT2 e отпушен и релето затваря контакта си к, който шунтира бутона S. Генераторът на тактови импулси (D1) изпраща импулси към брояча (D2). На изходите на последния последователно (в двоичен код) се получават отброените импулси. На изходите (Q0 – Q15) на D3 последователно се получават лог. 0. Последователно се генерират тоновете на мелодията, определени от настройката на тример-потенциометрите. От генератора на тонове сигналът се подава на усилвателя. Когато на изход Q15 на D3 се получи лог. 0, VT2 се запушва, релето изключва и захранването се прекъсва. Схемата е готова за ново задействане.\nИнтегралните схеми, използвани в схемата на мелодичния звънец, са от TTL-тип и за тяхната нормална работа е необходимо напрежение 5 V +/-5%. Схемата, осигуряваща захранването на мелодичния звънец, е показана на фиг. 2б. Трансформаторът е звънчев, като се използват изводите ~ 8 V. За по – добро стабилизиране на захранващото напрежение и за подобряване коефициента на изглаждане на пулсациите на захранващото напрежение е използван операционният усилвател К1УТ401А – СССР. Съпротивлението на резистора R12 се подбира опитно, като на негово място се включва тример-потенциометър със съпротивление 2,2 кОm. Изходното напрежение се нагласява (чрез тример-потенциометъра) до стойност 5 V, след което съпротивлението му се измерва и се избира резистор с най – близкото стандартно съпротивление до измереното. При невъзможност да се намери К1УТ401А може да се използва друга схема на стабилизиран токоизправител, осигуряващ напрежение +5 V и пулсации, не по – големи от 10 mV.\nНастройването се извършва с помощта на музикален инструмент на слух (възможна е настройка и с честотомер). За настройката на слух може да се използва например акордеон или пиано. Прекъсва се връзката между изход 6 на D2, като на вход 14 се включва поставката от фиг. 2в. Натиска се бутон S, релето сработва и към схемата се подава захранващо напрежение +5 V. D2 се нулира и на изход Q0 на D3 се получава лог. 0. С помощта на RP2 се нагласява на слух, така, че генерираният тон да съвпадне с тона напървата нота от мелодията. Натиска се и се отпуска бутонът S1. На изход Q1 на D3 се получава лог. 0, а на останалите изходи – лог. 1. С RP3 се нагласява тонът да съвпадне с този на втората нота от мелодията. Отново се натиска и отпуска S1…. По същия начин последователно се настройват и останалите тонове от мелодията с помощта на тример – потенциометрите на другите изходи на D3. Изключва се постановката от фиг. 2в и се възстановява връзката между D1 и D2. С помощта на RP1 се нагласява желаният такт на мелодията.\nЕлементите, които могат да се използват, са: D1 – К1ЛБ553Б (К155ЛА3), СССР, MH7400, ЧССР, 7400РС, УНР, SN7400, САЩ, D103, ГДР; D2 – K155IE5, СССР, SN7493, САЩ; D3 – К155ИД3, СССР, 74154РС, УНР, SN74154, САЩ, МН74154, ЧССР. Релето РЭС-9 е със съпротивление на намотката 30 Om (6 V). Могат да се използват две релета РМК-1 (ридрелета), свързани паралелно. Високоговорителят е тип ВВ104 – 4 Om, или друг подобен. Всички съпротивления са тип РПМ 0,25 W.\n1. Конов, К. Импулсни и цифрови схеми с интегрални TTL елементи. София, Техника, 1979.\n2. Витанов, К. Полупроводниковите схеми в бита и всекидневието. София, Техника, 1972.\n3. Радио, телевизия, електроника – 1977 г.\n4. Конов, К. Кратък справочник по интегрални схеми. София, Техника, 1981.\nЕлектронен мелодичен звънец н.с. инж. Валентин Димов\nРадио телевизия електроника 1986/9/стр. 30 - 32 Вече в много жилища звъненето на обикновения електрически звънец е заменено с приятното звучене на мелодичния звънец. Срещаните мелодични звънци имитират пеене на славей, свирят определена мелодия или са обикновени двутонални гонгове. В статията се предлага схема на петтонов мелодичен звънец, който при натискане на бутона изсвирва предварително настроена мелодия. При желание схемата може да се разшири и броят на тоновете да бъде увеличен в съответствие с избраната мрлодия.\nПринципната схема на предлагания мелодичен звънец е представена на фиг. 1. Тя се състои от генератор, управление на генератора и нискочестотен усилвател. Генераторът представлява автогенериращ мултивибратор, изграден с транзисторите VT7 и VT8. Честотата му е зависима от съпротивлението, което е включено към базите на двата транзистора. Чрез промяна на това съпротивление се получават различни честоти. За управление на генератора се използват чакащи мултивибратори, включващи се последователно един след друг. Към изходите на всеки от тях е включен променлив резистор другият край на който е свързан с генератора. В режим на покой на всички изходи на чакащите мултивибратори има лог. 1. Резисторите R16 – R20 са включени към високо ниво и генераторът не работи. При натискане на бутона Б1 става зареждане на кондензатора С1, който изработва пускащ импулс за първия чакащ мултивибратор. Времетраенето на импулса от първия чакащ мултивибратор трябва да бъде малко по – голямо от времето, необходимо за изсвирване на цялата мелодия. По този начин става невъзможно повторното пускане на звънеца, преди той да е свършил мелодията си. При изхода от лог. 1 към лог. 0 на изхода на първия чакащ мултивибратор чрез кондензатора С2 се появява пускащ импулс за втория чакащ мултивибратор. На неговия изход се появява лог. 0, която свързва R16 към „маса” през диода VD1 и логическия елемент D1-4. Генераторът започва да генерира с честота в зависимост от стойността на R16. След изтичане на определеното време чакащият мултивибратор преминава в изходното си състояние. При прехода на изхода на D1-3 от лог. 1 към лог. 0. чрез кондензатора С9 се получава импулс, задействащ третия чакащ мултивибратор. Във веригата на генератора се включва R17 и той започва да генерира с друга честота. По същия начин се задействат и останалите чакащи мултивибратори.\nПредимство на предлаганата схема е, че продължителността на тоновете може да бъде различна в зависимост от избраната мелодия. Времетраенето на тоновете се определя от зависимостта:\nt прибл. = 1,4*R*C,\nкъдето R = R5 (съответно R6 – R9),\nC = C4 (съответно С5 – С8).\nПо същата формула се определят стойностите на R4 и C3. Съпротивлението на R може да бъде 3 – 30 кОm. Tова позволява да се получи голяма продължителност на импулса от чакащия мултивибратор при малки капацитети на С. Освен това при еднакви капацитети на кондензаторите само чрез резисторите може да се регулира времетраенето на тоновете в достатъчно широк обхват. Използването на чакащи мултивибратори без транзистори ограничава съпротивлението на R до 400 Om (за да се получи лог. 0 около 0,4 V на входа на втория логически елемент). В този случай продължителността на импулса е около 0,75*R*C. Такъв чакащ мултивибратор изисква много големи капацитети на С, за да се получи същото времетраене на тона.\nНискочестотният усилвател е реализиран с транзистора VT9. Чрез R25 може да се регулира силата на звучене. Съпротивлението на резистора R26 ограничава тока през високоговорителя и транзистора.\nНастройването на тоновете може да се извърши, като се демонтира транзисторът от чакащия мултивибратор. Към входовете на освободения логически елемент се подава лог. 1. Така на изхода на чакащия мултивибратор се появява постоянна лог. 0 и може спокойно да се настройва променливият резистор, за да работи генераторът на необходимата честота. По този начин последователно се настройват всички тонове. Ако някои тонове се повтарят, достатъчно е да се настрои само един променлив резистор, а към него да се включат анодите на диодите от съответните чакащи мултивибратори. Настройването може да се извърши на слух, с честотомер или с осцилоскоп. В последните два случая е необходимо да се знаят честотите на тоновете от избраната мелодия. За улеснение на тези любители, които ще използват осцилоскоп или честотомер при настройването на звънеца, в таблицата на фиг. 2 са дадени честотите на тоновете от първа и втора октава. За настройването на продължителността на тона се изчислява съпротивлението на R5 – R9 с помощта на дадената по – горе формула.\nНа фиг. 3 са предложени няколко мелодии, на които може да се настрои описаният в статията мелодичен звънец. За по – голямо разнообразие може периодически да се извършва пренастройване на мелодията.\nНа фиг. 4 е представен чертеж на печатната платка с разположение на елементите върху нея. Променливите резистори R16 – R20 са тип СП5-2.\n1. Конов, К. Импулсни и цифрови схеми с интегрални TTL елементи, част I, С., Техника, 1982 г., стр. 215 – 235.\nЕлектронен звънец Красимир Клисарски\nРадио телевизия електроника 2002/7/стр. 26, 27\nНа фиг. 1 е показано схемно решение на електронен звънец с много малка консумация. За звукоизточник се използва пиезозумер с пластмасов резонатор. Интензивността на звуковите вълни е голяма, поради което повикването може да се чуе от значително разстояние. Схемата има автономно захранване и запазва работоспособността си при снижаването му до 0,3 V (изходната мощност намалява).\nУстройството може да се използва за повикване на член от семейството, намиращ се в отдалечено помещение, или като класически домашен звънец. Поради малката консумация, схемата запазва работоспособността си в продължение на 1 година. Устройството може да се захранва и с класически звънчев трансформатор 3 V, схема Грец и филтров кондензатор.\nПо същество схемата представлява едностъпален импулсен генератор със силна положителна обратна връзка (блокинг – генератор). Особеност на схемното решение е свързването на пиезозумера в базовата верига на активния елемент – транзистора VT1. Силата на звуковите трептения е правопропорционална на захранващото напрежение. Честотата на генерираните импулси зависи основно от параметрите на VT1 и конструктивните особености на трансформатора Т. Схемата не е капризна и започва да генерира, стига да не са объркани началата на намотките. Работоспособна е, но с по – малка интензивност на звука дори ако липсва резисторът R1. За трансформатора и транзистора изискванията не са специални. Може да се използват произволен германиев транзистор и трансформатор с преводно отношение от 3:1 до 5:1. Намотките са навити с проводник ПЕЛ 0,13 mm върху феритен пръстен с външен/вътрешен диаметър 16/9 mm M 1500 HM. Базовата (първичната) намотка има 350 навивки, а колекторната – 100. С указаните елементи устройството заработва веднага. Честотата на генерираните импулси е около 4 – 5 кHz, a консумацията при 4,5 V е 10 mA.\nТонът може да се коригира фино чрез подбор на съпротивлението на резистора R1 и грубо посредством паралелно свързан към него кондензатор. При намаляване на съпротивлението на резистора, честотата на генерираните импулси намалява. Същия ефект има и при нарастване на капацитета на паралелно свързания кондензатор.\nИзползваният пиезозумер е с диаметър 30 mm. Схемата не е работоспособна със слушалка или високоговорител.\nСхемното решение може да се използва за звукова сигнализация в редица електронни схеми. Оптималното захранващо напрежение е 1,5 – 5 V.\n1. Клисарски, К. Електронен звънец. – Радио, телевизия, електроника, 1991, N 10, с. 23.\n2. Антонов, Ив. И кол. Справочна серия за радиочасти и материали – част 3., с. 357.\nЗвънчева инсталация за хора с увреден слух По материали на сп. „Hi-Fi Audio Video” Радио телевизия електроника 1994/2/стр. 19\nНа фиг. 1 е представена схема на устройство на устройство за задействане при допир на домашен звънец, за чието реализиране са необходими минимален брой елементи.\nРолята на сензор, който се задейства при допир, се изпълнява от базовата верига на транзистора VT1. При докосване с пръст в т. 5 към VT1 се подава напрежение с честота 50 Hz, което се дължи на постоянния мрежов брум поради неидеална филтрация на напрежението от мрежата. В първия момент токът през колекторната верига на VT1 се ограничава само от резистора R1. Кондензаторът С1 се зарежда почти моментално до напрежение 0,6 V, което е достатъчно за отпушване на транзистора VT2. Токът на транзистора VT1 спада до стойност, която се определя от съпротивлението на последователно свързаните резистори R1 и R2. Отпушеният транзистор VT2 и резисторът R3 свързват веригата база – емитер на транзистора VT3 в права посока. На изводи 3 и 4 се появява сигнал, който задейства звънеца. Щом отстраните пръста си от т. 5, VT2 се запушва моментално, вследствие на което се запушва VT3 и изчезва сигналът, задействащ звънеца DZ.\nКапацитетът на кондензатора С1 стабилизира работата на схемата, а диодът VD1 предпазва транзистора VT3 от пробив, който може да настъпи вследствие на напреженията, възникващи при задействане на звънеца.\nТранзисторът VT3 e реализиран от двойка PNP – транзистори в общ корпус, свързани по схема тип Дарлингтон. Подходяща двойка транзистори за тази цел са BD136 и BDP280. Паралелно на звънеца DZ може да се включи електрическа крушка, която сигнализира оптично позвъняването на жилищния звънец и може да се използва от хора с увреден слух. Базата на транзистора VT1 се свързва към конкретната алуминиева или медна пластина.\nСигнализираото устройство работи при напрежение от 6 до 12 V. Захранващото напрежение се подбира съобразно с номиналното работно напрежение на звънеца, като се предвижда пад на напрежението върху транзистора VT3 от порядъка на 1 V. По подобен начин се подбира и номиналното напрежение за сигналната електрическа лампичка.\nВ неактивен режим консумацията на схемата е нищожна и трудно може да се измери, а в активен режим зависи от захранващото напрежение и от съпротивлението на електрическия звънец.\nЕлементите на схемата се монтират върху печатна платка, която е показана на фиг. 2, а на фиг. 3 е представена монтажната схема.


Унгария обяви извънредно положение, арестува мигранти\nНачало > Унгария обяви извънредно положение, арестува мигранти\n15:00, 15 сеп 15 / Свят 25 160 Шрифт:\nУнгария обяви извънредно положение в две южни области по границата със Сърбия, съобщи ВВС. То дава допълнителни правомощия на полицията и позволява изпращането на армия в района, със съгласието на парламента.\nОсвен това, в полунощ във вторник влязоха в сила новите, по-строги, имиграционни закони, според които повреждането на оградата по границата и нелегалното пресичане на граници е криминално престъпление, което се наказва със затвор или депортация.\n„Ще започнем нова ера“, заяви правителственият говорител Золтан Ковач. „Ще спрем потока от нелегални мигранти по нашите зелени граници.“\nПо силата на новите закони, полицията вече е арестувала 60 имигранти, които се опитали да влязат в Унгария през граничната ограда и вероятно ще бъдат депортирани обратно в Сърбия.\nВъв вторник през нощта граничната полиция на Унгария затвори железопътната линия между Сърбия и Унгария в района на Рожке с вагон, опасан с бодлива тел, и практически отряза пътя на мигрантите. По границата е изпратена и конна полиция.\nУнгария затвори и въздушното пространство над 20-километров участък по сръбската граница на височина до 1350 м., съобщи транспортното министерство.\nЦелта на мярката е да гарантира безопасното използване на въздушното пространство от полицията, армията и службите за спешна помощ за справяне с мигрантската криза, се посочва в съобщение на министерството, цитирано от Ройтерс.\nСпоред кореспондента на ВВС, около преградата се струпали стотици мигранти, които се опитвали да минат, или обявили седяща стачка и изхвърляли предлаганите им храна и вода, в знак на протест. Полицията се опитва да ги пренасочи през граничния пункт, който е на два километра от блокираната линия.\nПолицията товари преминалите през пункта на автобуси и ги откарва в приемни центрове, където да бъдат регистрирани.


Мечтателката от Остенде вечно чака своя принц | Книголандия\nМечтателката от Остенде вечно чака своя принц\nОригинално заглавие: La rêveuse d'Ostende, 2007.\nПреди срещата с Ерик-Еманюел Шмит миналата седмица реших да си купя някоя негова книга, която не съм чел – избрах “Мечтателката от Остенде”. Харесвам автора, особено един от неговите романи – “Папагалите от площад Арецо“ и сборника “Одет Тулмонд и други истории”; други не чак толкова. например “Любовен еликсир”. Е, “Мечтателката…” също ме остави с по-смесени чувства.\nЕдноименната новела е доста приятна, без да е особено оригинална – един писател отсяда при енигматична старица, която му разкрива, че някога е имала пламенна любов с принц, след която не е пожелала нито един мъж. Никой около нея не ѝ вярва, а писателят не знае дали една измислица не е по-добра от реалността.\n- Много добре чухте. Аз избирах жените, с които имаше връзка.\n- И той приемаше?\n- Това бе моето условие. Не приемах да деля, освен ако не избирах аз с кого да го деля. Тъй като бе луд по мен, той се съгласи.\n- Как му избирахте любовници.\n- Винаги много красиви.\n- Много красиви и много тъпи. Има само един начин да бъдеш красива, но хиляда начина да бъдеш тъпа.\nСлед него е разказът “Съвършеното убийство”, който започва типично криминално – жена бута мъжа си от скала, но един овчар я вижда и проваля плана ѝ да изиграе опустошена от мъката свидетелка на трагедия. Следва процес, в който Шмит бяга далеч от криминалното и отива в емоционалното, дето си го бива – и жената преоткрива жертвата си като мъжа, който винаги е мечтала, но не е съзнавала, че има. “Да оздравееш” е трагикомичен разказ за красив мъж, жертва на катастрофа, която му отнема зрението, и неговата медицинска сестра, която се е примирила, че е невзрачна и мъжете никога няма да я задирят. Пациентът използва другите си сетива и я ласкае, а тя неминуемо се влюбва в него… до шеметния край.\n”Лоши четива” е историята, която най-силно ме впечатли – професор-сухар, който чета само нехудожествени книги, случайно посяга към мрачен трилър – потапяйки се в историята и без опита на читател на такива книги, той започва да смесва измисленото с реалността по адски забавен начин, чак до трагедията, която го очаква. С този разказ трябваше и да завърши сборника и сигурно щеше да ми допадне повече, но има още една кратка история накрая, “Жената с букета”, която бе прекалено сантиментална за моя вкус.\n“Мечтателката от Остенде” е приятен сборник, но сякаш ми бе недостатъчен, историите са малко… и макар “Одет Тулмонд…” да е по-кратка като страници, е много по-пъстроцветна като истории и герои.


Re: Пароизолация на стените от вътрешната страна\nср апр 01, 2015 9:48 pm\nТема: Пароизолация на стените от вътрешната страна\nЗдравейте колеги, Бих искал да се допитам и до вашето мнение. Смятам да направя вътрешна изолация на таван и прилежаща стена ( към комшиите, които не живеят през зимата в този апартамент) от каменна вата и гипсокартон. Блокът е панелен и ми беше много странно от както се нанесохме, как се чуват комш...\nЗдравейте колеги и честит имен ден на всички на Цветница, предстои ми ремонт в къщи, като същевременно искам да отстраня и мухъла който си стои по ъглите на стаите. Живея в ЕПК жилищен блок и тази година ще инсталирам котел. Така и така ще пробивам стените за тръбите и си викам да махна и мухъла, да...\nRe: Отопление на газ-изгодно ли е?\nпон мар 24, 2014 7:31 pm\nТема: Отопление на газ-изгодно ли е?\nГаз 3000 6-20кВт не е най-доброто решение, но става, особено щом ще е едноконтурен. Много по-съвременно решение е Газ 7000, а е само стотина лева по-скъп, но е двуконтурен. Огледай и Теси Соло Компакт 3-12кВт - едноконтурен, но е по-скъпичък. Ако на по-късен етап поискаш и БГВ (а то ще се случи :) ...\nпон мар 24, 2014 6:55 pm\nЗдравейте колеги, към темата бих искал да се присъединя и аз, с доста въпроси и мнения. В момента живеем със съпругата ми в апартамент с жилищна площ от 80кв. Досега сме се отоплявали и охлаждали с климатици. Трудно е особено през студените месеци на годината, а падне ли температурата под -5 градуса...


Луксозен Хъмбърсайд - Летище [HUY] кола под наем | 14CARS.com\nКоли под наем Луксозен на Хъмбърсайд - Летище [HUY]\nУ дома / Великобритания / Хъмбърсайд - Летище ( [HUY]), Великобритания / Луксозен\nКоли под наем Луксозен е наличен на Хъмбърсайд - Летище [HUY]\nРазгледайте нашите страхотни сделки за коли под наем Луксозен на Хъмбърсайд - Летище и изберете най-подходящата оферта. Ще откриете модели на коли под наем, техните цени, както и доставчици на коли под наем Луксозен, които са налични на летище HUY .\nИнформация за класове на коли под наем Луксозен на Хъмбърсайд - Летище\nКоли под наем Луксозен на летище HUY\nКолите под наем Луксозен на Хъмбърсайд - Летище биват следните модели: подобни автомобили под наем на Луксозен.\nОбекти на коли под наем Луксозен близо до Хъмбърсайд - Летище\nНе забравяйте да проверите сделките за коли под наем в обекти на място и извън летища, както и в близост до Хъмбърсайд - Летище. Цените и наличността на колите обикновено са различни. Уверете сте, че сте направили най-добрия избор.\nНай-добри доставчици на Луксозен колид под наем на Хъмбърсайд - Летище\nЗа да направите най-добрия избор на сделки за коли под наем на Луксозен на Хъмбърсайд - Летище [HUY], обръщайте внимание не само на модела кола под наем и цената, а и на доставчика на кола на под наем, който предлага тази сделка. Агенциите за коли под наем, които предлагат автомобили на Луксозен на Хъмбърсайд - Летище имат различни условия за даване под наем на коли и рейтинг от предишни клиенти.\nНай-голямото разнообразие на сделки за коли под наем Луксозен на Хъмбърсайд - Летище се предлага от AVIS EUROPE CORPORATE.\nЧесто задавани въпроси - Коли под наем Луксозен на Хъмбърсайд - Летище\nКак да резервирате кола под наем Луксозен на Хъмбърсайд - Летище?\nКоя е най-евтината кола под наем Луксозен на летище HUY?\nНай-евтината кола под наем Луксозен на Хъмбърсайд - Летище е Mercedes C Class Estate от europcar. Настоящата приложима цена е $102.45 на ден.\nКакъв е разходът на гориво на кола под наем Луксозен на Хъмбърсайд - Летище?\nЦените за бензин близо до летище HUY варират от $5.87 до $6.21.\nКакво трябва да си нося, когато вземам кола под наем Луксозен на Хъмбърсайд - Летище?\nНа колко години трябва да бъда, за да наема автомобил Луксозен на Хъмбърсайд - Летище?\nОбикновено трябва да сте между 25- и 70-годишна възраст, за да наемете кола Луксозен на Хъмбърсайд - Летище. Ограниченията за възрастта на фирми за коли под наем на Хъмбърсайд - Летище се различават драстично.\nДа, някои продавачи осигуряват кола под наем Луксозен за една посока на Хъмбърсайд - Летище. Бъдете внимателни, когато избирате доставчик. Ако търсите коли под наем за една посока, подгответе се, че са приложими някои ограничения и допълнителни плащания. Не забравяйте да се свържете с фирмата, за да се уверете в действителната наличност и цената на кола под наем за една посока.


До болка откровен Азис: Нямах търпение да стана известен, а после всички ме намразиха (ВИДЕО) - Trendy News\n2 януари, 14:50\nв INSTA NEWS, TRENDY ЗА НЕЯ, TRENDY истории, България, ИНТЕРЕСНО, Няма да повярваш, Общество, По-женски, Тренди\n„Имах нещастието да бъда всичко, което българинът мрази, но успях да се преборя”. Това сподели Азис пред Диана Найденова в „Карай направо” на NOVA.\n„Със славата се свиква до степен, в която си мислиш, че тя цял живот е била част от теб и че тези неща няма никога да се променят. Не мога да кажа, че е неприятно, но мога да кажа, че е нещо без което ако остана ще съжалявам”, каза още той.\nТой сподели и кога точно е осъзнал, че е известен. „Разбрах, че съм масово разпознаваем, когато една нощ, разхождайки се в тъмното по една от преките на „Витоша”, се разминах с 80-годишна двойка. Говореха си, подминах ги и чух жената как каза на мъжа си „Боже, знаеш ли, че този, който мина май беше Азис”. Тогава си казах, че аз май съм известен. В началото това много ми харесваше”, разказа Азис.\nСамият той вярва, че човек е създаден, за да може да влиза в състояние на мимикрия и да оцелява. „Аз мимикрирам перфектно. Мога да се превърна в съвсем друг човек и да започна да живея по този начин много бързо. Мога и с 2, мога и с 200, мога и с 2000”, казва певецът.\n„Чистехме летен театър в едно селце. Беше ужасно, но имаше фризер, който много лесно отварях тайно и си вземах сладолед. Казвах ѝ, че един ден ще имам мой си фризер със сладолед вкъщи. Тя не ми вярваше. Дойде време, в което мога да имам, но не смея зарази пустите калории. Животът е въртележка. Фризер не ми трябва, сладолед не смея да ям”, шегува се изпълнителят.\nПред Диана Найденова Азис разказа и за своята дъщеря. „Тя е вече на 14 г. До голяма степен може да се грижи сама за себе си. Няма големи изисквания, няма желания и нужди, каквито друго дете на нейно място, с баща като мен, щеше да има. Досега веднъж не ми е казала: „Татко искам това, имам нужда от онова”. Не е запозната с изкуството ми. Последната ми песен я беше гледала 15 дни, след като излезе. Тя е особена. Има си нейни свят и интереси и те изобщо не съвпадат с моите”, каза той.\n„Не бях щастливо дете. Бях замислено дете, което си живее в свой собствен свят и нямах търпение да стана известен”, сподели Азис.\n„Веднъж, докато майка ми копаеше, ме прати до магазина. Аз спрях в средата на нивата ѝ и казах, че един ден няма да може да праща до магазина. Тя ме попита защо, а аз отговорих: „Защото ще бъда толкова известен, че няма да може да изляза от вратата, всички ще искат да се снимат с мен в магазина и ще ти е малко неудобно”, разказа той.\n„Аз постигнах американската мечта, но никога не ми е достатъчно. Изключително алчен съм, стане ли въпрос за това някой да разбере за мен и музиката ми. Аз съм моята музика. И ако ти, човече, не знаеш как пея, то значи трябва да ти покажа и да стигна до сърцето ти”, завърши той.\nАбсурдно: Арестуваха българка на помощи в Италия, а в дюшека скрила…\nАбсурдно: Арестуваха българка на помощи в Италия, а в дюшека скрила...


Това ли е развръзката: Случаят с убийството на 7-годишната Дамла е разплетен, сега ще се умува в затвора или психиатрията да бъде вкаран душманинът ѝ – Политиката – Информационен портал\nТова ли е развръзката: Случаят с убийството на 7-годишната Дамла е разплетен, сега ще се умува в затвора или психиатрията да бъде вкаран душманинът ѝ\nпонеделник, 18 декември 2017 / 09:52 / Акцент\n„За разследващите вече почти няма въпросителни. За тях случаят с убийството на 7-годишната Дамла е разрешен. Аз мога да кажа само като моя лична прогноза на базата на неофициална информация и сведенията от мои източници, че когато след 2-3 месеца започне съдебният процес срещу убийцата, казусът ще бъде „В затвора ли да я пратим или на лечение в Психиатрия“. Това коментира в сутрешния блок на телевизия Bulgaria On Air Илхан Андай от 24rodopi.\nТой припомни новината, че близка на убитата Дамла, пазена от полицаи, била прегледана снощи в Спешното отделение на болницата в Кърджали. Освидетелстването от лекар се прави на лице, което трябва да бъде задържано. Така се прилага Законът за изпълнение на наказанията и задържането под стража.\n„Оттук нататък думата имат психолозите относно обезумяването в нелекия живот, относно степента на изтрещяване, на умопомрачение, вследствие на което един човек може да посегне на живота на най-близките си“, каза Андай.\nТой отбеляза, че за около 12 часа след откриването на трупа в жилището в Момчилград случаят е бил изяснен напълно, за което следва да се отбележи перфектната работа на Окръжна прокуратура, Областната дирекция на МВР, разследващите.\nТой прогнозира, че днес, вероятно около 10-11 часа, ще има пресконференция на двете институции.\nприпомня, че по-рано днес се появиха потресаващи снимки от апартамента, където бе намерен трупа на малкото момиченце.\nСъдът безмилостен към двойния убиец Викторио, не му мина номерът, че е невменяем! (СНИМКИ)


Съдия се изгаври със Спартак Пловдив . – Пловдив Спорт\nФутбол / август 11, 2021\nСпартак Пловдив загуби в първият областен кръг за купата на България срещу Сокол Марково като домакин със 0:1. Главно действащо лице обаче бе съдията които според всички на стадиона и ръкоядтвото, се е изгаврил със Спартак Пловдив, които играха с човек по малко, два отменени гола, като първият е напълно редовен. Ето какво публикуваха гладиатори в официалната си страница във Фейсбук. Plovdivsport.info публикува без редакторска намеса .\nСъдия поряза Спартак за Купата! Чернодрешкото и неговия екип явно си свършиха добре работата, като още в 8-ата минута показа червен картон и остави Спартак с 10 човека. Същият отмени и два чисти гола за нашите по един във всяко полувреме. Колкото и да се опитваха да променят резултата играчите на Спартак, срещу 14 души нямаше как това да стане!\nЕдно е сигурно, този съдия е за прокурор, същата трябва да е съдбата и за някои по-висшестоящи в съдийската комисия! Не ви е срам! Затова българският футбол ще е на този хал, всякакви думи са малко за вас! Жалко за над 600-те човека, дошли в тази жега, за да гледат как някой се подиграва с любимия отбор!\nСнимка, Официална страница на Спартак Пловдив .\nСтатията е прочетена: 349


Kech Boutique Hotel and Spa - НАЙ-НИСКИ ЦЕНИ от agoda.com\nОтстъпка нa Kech Boutique Hotel and Spa\nAvenue Mohamed VI - Zone touristique Agdal, Медина, Маракеш, Мароко, 40000 - Отлично местоположение - вижте на картата\nИмате въпрос относно Kech Boutique Hotel and Spa ?\nВ близост Медина Гюлиз Гюлиз Медина Медина Медина\nПовече за Kech Boutique Hotel and Spa\nРазположен в Медина, Kech Boutique Hotel and Spa е перфектно място да почувствате духа на Маракеш и околностите. Центърът на града е на около 4 KM, а до летището може да се стигне до 10 минути. Хотелът предоставя също лесен достъп до безбройните градски забележителности и атракции като Healthcare City, Kasbah Artisanat, International Clinic of Marrakech.\nKech Boutique Hotel and Spa предлага безупречно обслужване и необходимите удобства, за да удовлетвори гостите си. Гостите на хотела могат да ползват съоръжения като 24-часова рецепция, съоръжения за инвалиди, експресно настаняване/напускане, съхраняване на багаж, Wi-Fi връзка в общите части.\nKech Boutique Hotel and Spa разполага с 72 стаи, които са обзаведени с вкус. Много от тях предлагат удобства като телевизор с плосък екран, безжичен интернет достъп (безплатен), стаи за непушачи, климатик, отопление. Освен това в хотела можете да се възползвате от множество предложения за приятно прекарване на свободното време. С перфектното си местоположение и несравними удобства, Kech Boutique Hotel and Spa е един чудесен избор в много отношения.\nAgoda отзиви (4)Booking.com (548)


Огледало - Изтеглете безплатно за Android\nAndroid » Приложения » Библиотеки и демонстрации » Огледало\nОгледало Plus е неповторимо преживяване. С изключително качество на камерата, красив класически дизайн и лесно жестово управление, можете да споделяте най-добрите си снимки направо от приложението. Проверявате снимките за секунди, после фиксирате екрана и запазвате снимката.\nСтигнете дори по-далеч с 3D функцията и се заснемете от ляво надясно или от горе до долу, за да покажете удивителния си тоалет или прическа на Вашите приятели! Изобразявайте резултатите от големи промени с колажи преди-след, и избирайте много моменти, от които да създадете паметни визуални истории, които да разказват за постиженията ви. Можете да споделяте клипа в социалните мрежи от приложението и по-лесно да покажете стила си на Вашите приятели и последователи.\nЗапазете визуална хронология на постиженията и промените в живота си, напр. свалени килограми, оформяне на тялото, проследяване на растежа на бебе и много повече. Правете снимки в режим Напредък и се радвайте на видеото от пътя ви.\nВажето огледално приложение лесно може да стане ваш визуален дневник.\n– Забавен 3D клип е страхотен пост в Instagram\n– По-лесно за използване, отколкото камерата на телефона\n– Управление на осветлението с едно докосване\n– Функция за увеличение на екрана\n– Замразяване на образа, така че вече няма нужда да отваряте галерията след всяка снимка!\n– Достъп до всички заснети изображения чрез галерията в приложението\n– Лесно споделяне на снимки или селфита в социалните мрежи или по имейл\nПрисъединете се към милионите доволни потребители на Огледало Plus. Инсталирайте приложението на Вашия смартфон и огледалцето в чантата вече няма да Ви трябва!\nМожете да изтеглите безплатно Огледало за Android. Veadug.com - международен мултиплатформен портал за мобилни приложения и игри. Изтеглете Огледало безплатно от разработчика Digitalchemy, LLC и използвайте с удоволствие.


„Супа в котката“ – новата книга на Никола Крумов – vEvesti.bg\nТази седмица стартира предварителната продажба на „Супа в котката“ – новата книга на Никола Крумов. Авторът е първият и най-продаван писател на Пощенска кутия за приказки. Майстор на късия комедиен разказ, историите му са любими на читателите от пет години.\n„Супа в котката“ е четвъртото творение на Никола Крумов, след много успешните „Дневник от панелните блокове” (2015 г.), „Междупанелни войни”(2016 г.) и „Малка каменна топка” (2018 г.). Книгата е на предварителна продажба в Ozone.bg и Ciela и в началото на месец декември ще бъде по книжарниците.\nТой е мистичен, потаен и неразгадаем. Енигма. Ето как авторът се описва сам:\n„Никола Крумов (сиреч аз) е български писател, роден от майка си през 1980-та година. Още в детските години се отличава с нищо от своите връстници. В зряла възраст се реализира като общак в оранжерия и консервна фабрика, отливар на керамични изделия, оператор на машина в порцелановата индустрия, специалист в търговията с авточасти. Книгите на Крумов стават общоизвестни в язовири, тунели и под някои езера. В четвъртата си книга „Супа в котката” (2020 г.) Кольо (сиреч аз) продължава да пише…“\nТекстовете на Никола Крумов са прекрасен начин за повишаване на настроението, трайно намаляване на мърморенето и ускоряване на метаболизма. Това са истории, от които ще ви заливат невъздържани потоци смях и добро настроение – гарантирано, както винаги, от издателство Пощенска кутия за приказки.